b'\n_START_ARTICLE_\nChernobyl (televisiosarja)\n_START_SECTION_\nTuotanto\n_START_PARAGRAPH_\nTelevisiosarja kuvattiin Liettuassa. Ukrainalaista Prypjatin kaupunkia esitt\xc3\xa4\xc3\xa4 sarjassa Vilnassa sijaitseva Fabijoni\xc5\xa1k\xc4\x97sin kaupunginosa, jonka arvioidaan s\xc3\xa4ilytt\xc3\xa4neen neuvostoliittolaisen tunnelman. Kaunasia k\xc3\xa4ytettiin Moskovaan sijoittuvien kohtauksien kuvauspaikkana. Voimalaan keskittyviss\xc3\xa4 kuvauksissa hy\xc3\xb6dynnettiin Ignalinan ydinvoimalaitosta, joka muistuttaa T\xc5\xa1ernobylin voimalaa niin paljon, ett\xc3\xa4 sit\xc3\xa4 on kutsuttu \xe2\x80\x9dT\xc5\xa1ernobylin siskoksi\xe2\x80\x9d. Joitakin kohtauksia kuvattiin my\xc3\xb6s Ukrainassa. Sarjan kuvaukset alkoivat toukokuussa 2018 ja kestiv\xc3\xa4t 16 viikkoa._NEWLINE_Sarjan musiikin s\xc3\xa4velsi islantilainen Hildur Gu\xc3\xb0nad\xc3\xb3ttir.\n_START_SECTION_\nVastaanotto\n_START_PARAGRAPH_\nChernobyl on saanut my\xc3\xb6nteisen vastaanoton. Sarjalla on Rotten Tomatoes -sivulla 95-prosenttinen \xe2\x80\x9dtuore\xe2\x80\x9d-luokitus, ja Metacritic-sivustolla sarja on saanut 26 arvostelun perusteella arvosanan 83/100. _NEWLINE_Helsingin Sanomien Juho Tyypp\xc3\xb6 kutsui sarjaa kahden ensimm\xc3\xa4isen jakson perusteella erinomaiseksi, ja totesi, ett\xc3\xa4 draaman vuoksi tarinaan lis\xc3\xa4tyt kuvitteelliset elementit eiv\xc3\xa4t riko sarjan uskottavuutta. My\xc3\xb6s Muropaketin Aki Lehti antoi ymm\xc3\xa4rryksens\xc3\xa4 tekij\xc3\xb6iden ottamille taiteellisille vapauksille, ja sanoi, ett\xc3\xa4 esimerkiksi useita todellisia henkil\xc3\xb6it\xc3\xa4 yhdistelev\xc3\xa4 Emily Watsonin esitt\xc3\xa4m\xc3\xa4 kuvitteellinen tutkija on kerronnan kannalta v\xc3\xa4ltt\xc3\xa4m\xc3\xa4t\xc3\xb6n, sill\xc3\xa4 muutoin tarinassa olisi liikaa hahmoja. Lehti kehui p\xc3\xa4\xc3\xa4osien esitt\xc3\xa4jien, Jared Harrisin ja Stellan Skarsg\xc3\xa5rdin roolisuorituksia, ja kuvaili sarjaa tarinaksi sankarillisista uhrauksista ja valtionlaajuisista valehteluyrityksist\xc3\xa4. _NEWLINE_Kalevan Tiina Vuorim\xc3\xa4ki kuvaili Chernobyli\xc3\xa4 on onnistuneeksi kuvaukseksi \xe2\x80\x9dep\xc3\xa4uskosta, salailusta, tiet\xc3\xa4m\xc3\xa4tt\xc3\xb6myydest\xc3\xa4 ja ihmisen halusta pelastaa oma nahkansa\xe2\x80\x9d. MTV Uutisten Aino Haili kutsui sarjaa \xe2\x80\x9driipiv\xc3\xa4ksi kauhuksi\xe2\x80\x9d ja lohduttomaksi kuvaukseksi yhdest\xc3\xa4 ihmishistorian pahimmista onnettomuuksista._NEWLINE__NEWLINE_\xc2\xbbSarjassa kuvataan nerokkain ja kouriintuntuvin keinoin neuvostoliittolaista tapaa hoitaa valtava, sek\xc3\xa4 omaa ett\xc3\xa4 muitakin yhteiskuntia uhkaava kriisi ja valtion tapaa kohdella kansalaisiaan. Valtio on kaikista ylin voima, ja sit\xc3\xa4 uhkaavat joutuvat maksamaan kalliin hinnan. Valhe voittaa aina totuuden, mik\xc3\xa4li se edesauttaa valtion pyrkimyksi\xc3\xa4, sen asukkaiden hyvinvoinnista piittaamatta.\xc2\xbb _NEWLINE_(MTV Uutisten toimittaja Aino Haili)_NEWLINE_Viikkoa ennen viimeisen jakson ensiesityst\xc3\xa4 Chernobyl nousi ensimm\xc3\xa4iselle sijalle 250 parhaan televisiosarjan listalla Internet Movie Database -tietokannassa.\n_START_SECTION_\nReaktio Ven\xc3\xa4j\xc3\xa4ll\xc3\xa4\n_START_PARAGRAPH_\nChernobyl-sarja on saanut ylistyst\xc3\xa4 ven\xc3\xa4l\xc3\xa4isess\xc3\xa4 mediassa, ja sit\xc3\xa4 on kutsuttu muun muassa lavasteiltaan yksityiskohtaiseksi sek\xc3\xa4 autenttisemmaksi ja realistisemmaksi kuin aihetta koskevat ven\xc3\xa4l\xc3\xa4iselokuvat. Izvestija-lehti on ihastellut sit\xc3\xa4, kuinka Chernobyl nostaa tavalliset ihmiset sankareiksi._NEWLINE_Erityisesti Komsomolskaja pravda -lehti ja Ven\xc3\xa4j\xc3\xa4n valtiollinen televisio ovat kuitenkin olleet kriittisi\xc3\xa4 sarjaa kohtaan, ja Pravda on jopa esitt\xc3\xa4nyt, ett\xc3\xa4 HBO:n sarjaa olisivat tuottaneet ven\xc3\xa4l\xc3\xa4isyhti\xc3\xb6 Rosatomin kilpailijat tarkoituksenaan mustamaalata ven\xc3\xa4l\xc3\xa4ist\xc3\xa4 ydinvoimateollisuutta._NEWLINE_Vastustaakseen HBO-sarjan luomaa \xe2\x80\x9dkarikatyyrist\xc3\xa4\xe2\x80\x9d k\xc3\xa4sityst\xc3\xa4 tapahtumien kulusta, Ven\xc3\xa4j\xc3\xa4n NTV on luonut oman 12-osaisen T\xc5\xa1ernobyl-sarjansa, jota on kutsuttu \xe2\x80\x9dvaihtoehtoiseksi totuudeksi\xe2\x80\x9d ydinvoimalaonnettomuudesta: sarjan juoni perustuu teoriaan, jonka mukaan T\xc5\xa1ernobylin ydinvoimalaan olisi onnettomuutta edelt\xc3\xa4v\xc3\xa4n\xc3\xa4 aikana tunkeutunut yhdysvaltalainen CIA-agentti. Tekij\xc3\xa4t eiv\xc3\xa4t ole kuitenkaan my\xc3\xb6nt\xc3\xa4neet, ett\xc3\xa4 sarjassa v\xc3\xa4itett\xc3\xa4isiin onnettomuuden olleen CIA:n j\xc3\xa4rjest\xc3\xa4m\xc3\xa4 sabotaasi. Tekij\xc3\xb6iden mukaan sarja on parhaillaan viimeistelyvaiheessa, ja sit\xc3\xa4 aletaan esitt\xc3\xa4\xc3\xa4 todenn\xc3\xa4k\xc3\xb6isesti syksyll\xc3\xa4.\n_START_SECTION_\nTodenmukaisuus\n_START_PARAGRAPH_\nAsiantuntijan\xc3\xa4k\xc3\xb6kulman sarjan tapahtumien todenper\xc3\xa4isyyteen on esitt\xc3\xa4nyt muun muassa professori Jaakko Lepp\xc3\xa4nen blogikirjoituksessaan, jossa h\xc3\xa4n tuo esille sarjassa olevia teknisi\xc3\xa4 asiavirheit\xc3\xa4. H\xc3\xa4n toteaa sarjan ulkoisten puitteiden vastaavan hyvin todellisuutta, mutta nostaa esiin erityisesti kaksi myytti\xc3\xa4. Ensimm\xc3\xa4isen myytin mukaan onnettomuudesta on vastuussa pelk\xc3\xa4st\xc3\xa4\xc3\xa4n k\xc3\xa4ytt\xc3\xb6henkil\xc3\xb6kunta, joka suoritti ydinvoimalassa kokeen vastoin turvam\xc3\xa4\xc3\xa4r\xc3\xa4yksi\xc3\xa4, kytkem\xc3\xa4ll\xc3\xa4 tiettyj\xc3\xa4 laitoksen turvaj\xc3\xa4rjestelmi\xc3\xa4 pois k\xc3\xa4yt\xc3\xb6st\xc3\xa4. Todellinen syy on kuitenkin neuvostoj\xc3\xa4rjestelm\xc3\xa4ss\xc3\xa4 vallinnut byrokratia ja vakavat puutteet turvallisuuskulttuurissa. K\xc3\xa4ytt\xc3\xb6ohjeissa ei mainittu laitoksen s\xc3\xa4\xc3\xa4t\xc3\xb6sauvojen suunnitteluvirheest\xc3\xa4, eik\xc3\xa4 henkil\xc3\xb6kunnalle annettu koulutusta alhaisella teholla ilmenev\xc3\xa4st\xc3\xa4 vaarallisesta toimintatilasta, mik\xc3\xa4 lopulta aiheutti onnettomuuden sit\xc3\xa4 ennen sattuneiden yhteensattumien vuoksi. K\xc3\xa4ytt\xc3\xb6henkil\xc3\xb6kunnan virhe oli se, ett\xc3\xa4 he aloittivat kokeen liian alhaisella tehotasolla, toisin kuin ohjeissa kerrottiin. Toisaalta heill\xc3\xa4 ei ollut tietoa t\xc3\xa4m\xc3\xa4n vaarallisuudesta._NEWLINE_Toinen myytti on onnettomuuden synnytt\xc3\xa4m\xc3\xa4n radioaktiivisen laskeuman mahdollisesti aiheuttamien sy\xc3\xb6p\xc3\xa4kuolemien m\xc3\xa4\xc3\xa4r\xc3\xa4n liioittelu, mit\xc3\xa4 k\xc3\xa4ytet\xc3\xa4\xc3\xa4n Lepp\xc3\xa4sen mukaan sarjassa tehokeinona. Todellisuudessa v\xc3\xa4est\xc3\xb6n sy\xc3\xb6p\xc3\xa4kuolemia on todennettu vain lasten kilpirauhassy\xc3\xb6pien aiheuttamina, ja niiden hoitovaste on ollut hyv\xc3\xa4 \xe2\x80\x93 vain noin 1\xc2\xa0% tapauksista on johtanut kuolemaan._NEWLINE_The New Yorker -lehden kolumnisti Masha Gessen kirjoittaa kolumnissaan \xe2\x80\x9dWhat HBO\xe2\x80\x99s \xe2\x80\x9cChernobyl\xe2\x80\x9d Got Right, and What It Got Terribly Wrong\xe2\x80\x9d televisiosarjan kuvaavan hyvin ihmisten el\xc3\xa4m\xc3\xa4n materiaalisia puitteita, mutta ep\xc3\xa4onnistuvan Neuvostoliiton valtarakenteiden eli poliittisen ja hallinnollisen hierarkian sek\xc3\xa4 luokkaerojen kuvaamisessa ja piirt\xc3\xa4neen karikatyyrimaisen kuvan t\xc3\xa4st\xc3\xa4. H\xc3\xa4nen mielest\xc3\xa4\xc3\xa4n sarjasta ei my\xc3\xb6sk\xc3\xa4\xc3\xa4n k\xc3\xa4y ilmi esimerkiksi se, ett\xc3\xa4 onnettomuuden aiheutti neuvostoj\xc3\xa4rjestelm\xc3\xa4 eik\xc3\xa4 yksitt\xc3\xa4iset ihmiset.\n_START_SECTION_\nTaloudellinen vaikutus\n_START_PARAGRAPH_\nSarjan on uutisoitu lis\xc3\xa4nneen Ukrainaan kohdistuvaa turismia. Kun sarja sai ensiesityksens\xc3\xa4 toukokuussa 2019, turistimatkat Prypjatin aavekaupunkiin ja T\xc5\xa1ernobylin ydinvoimalaitokselle kasvoivat 30\xc2\xa0%. Ohjattuja turistikierroksia on varattu kes\xc3\xa4\xe2\x80\x93elokuun ajalle jopa 40\xc2\xa0% enemm\xc3\xa4n kuin aiemmin.'